इंदौर में पहली बार ईंट के बजाय एएलसी ब्लॉक से बन रही सरकारी बिल्डिंग
इंदौर डीबी स्टार
इंदौर में पहली बार कोई सरकारी बिल्डिंग ईंट के बगैर बन रही है। इसमें ईंट की जगह ऑटोक्लेव्ड लाइटवेट कांक्रीट (एएलसी) ब्लॉक लगे हैं। यह कीमत में तो ईंट से दस-बारह फीसदी महंगे हैं, लेकिन अन्य खूबियां इसे ईंट से बेहतर बनाती हैं।
थर्मल पॉवर प्लांटों में कचरे की तरह फ्लाय एश के ढेर लग रहे हैं। इसका निपटान सबसे बड़ी समस्या है। एएलसी में फ्लाय एश, सीमेंट और एलुमिना होता है। इसी कारण नेशनल ग्रीन ट्रिब्यूनल (एनजीटी) चाहता है, भवनों के निर्माण में ईंट की जगह एएलसी का इस्तेमाल हो। इससे जहां फ्लाय एश का निपटारा होगा, वहीं ईंट के कम इस्तेमाल से मिट्टी का खनन रुकने से पर्यावरण की रक्षा होगी। इंदौर में निजी भवनों में काफी पहले से एएलसी ब्लॉक का उपयोग हो रहा है। किसी सरकारी बिल्डिंग में पहली बार इनका उपयोग हुआ है। आईडीए स्कीम-136 (निरंजनपुर) में सीएमआर-5 बना रहा है। यह कमर्शियल कम रेसीडेंशियल बिल्डिंग है। इसमें 5 हजार क्यूबिक मीटर एएलसी ब्लॉक लगे हैं। प्रति ब्लॉक करीबन 70 रुपए का खर्च आया है।
आगे भी करेंगे एएलसी का इस्तेमाल
एनजीटी चाहता है कि बिल्डिंगों का निर्माण पर्यावरण को ध्यान में रखकर किया जाए। एएलसी ब्लॉक ईंट से हल्का होता है। इसमें ज्यादा मजबूती होती है। स्पेस ज्यादा मिलती है। सीमेंट कम लगता है। इससे फ्लाय एश के निपटान में भी मदद मिलेगी। इसी कारण निरंजनपुर में एएलसी ब्लॉक का इस्तेमाल कर रहे हैं। आईडीए की बाकी बिल्डिंग भी इसी पैटर्न पर बनाने की कोशिश करेंगे।  शंकर लालवानी, चेयरमैन, आईडीए
mag_Deva hne_Deva hin_Deva hin_Deva hin_Deva hin_Deva